text: Estudiantes 84 - Barça 101
  El Barça de Pesic continua progressant adequadament. Sense anar més lluny, avui mateix al WiZink Center de Madrid, els col·legials han pogut adonar-se'n en primera persona que aquest equip va en serio. I no us penseu que el partit dels blaugranes ha estat fantàstic des del començament. En realitat només ha necessitat, després d'un bon primer quart, això si, que Thomas Heurtel agafés el timó amb mà ferma per donar un clínic de com es dirigeix a un equip des de dins de la pista. Gràcies a la seva connexió amb Ante Tomic, de la que avui s'ha vist una bona mostra, i el seu repertori de passades i de tir, ha acabat d'enfonsar el vaixell local. Fins al punt que si a l'inici el rebombori a la grada era important, el soroll anés baixant a mesura que el partit avançava fins a arribar al moment màgic en el qual l'afecció local s'ha quedat muda una bona estona fins que la paciència dels afeccionats s'ha acabat i aleshores han tornat els càntics però en aquest cas per demanar la dimissió de la directiva del club col·legial. I entre els dos moments només havien transcorregut poc menys de 40 minuts de joc i encara no dues hores de temps real. Ja sé sap que això són coses de l'esport, però el que ha quedat meridianament palès és que la gent blaugrana comença a veure, encara llunyana i amb poca intensitat, la llum al final del túnel. El Barça començava bé. Jugant amb els seus homes interiors, l'espinada local quedava malmesa primer per un triple de Chris Singleton i a continuació una cistella de Tomic, 4-5. Per part local, Josep Maria Berrocal, un vell conegut dels blaugranes, proposava un Estudiantes força motivat, especialment pel que feia a Gian Louis Clavell i sobretot Nikola Jankovic. Els pivots col·legials eren més petits que els visitants però molt més mòbils i això permetia que Jankovic fes mal en atac. Una altra cosa era el que passava a la pintura local on el que patia era el serbi mentre que Tomic feia i desfeia des de l'atalaia de la que disposa. Un triple d'Omar Cook, donava 4 punts de renda als locals però entre el que anotava i el que repartia el gegant de Dubrovnik, permetia als de Pesic recuperar terreny, 11-11 després de les cistelles de Tomic, Heurtel i Singleton. Jankovic era un problema pel rebot defensiu dels blaugranes però ja se sabia que la solució estava en mans dels homes grans del Barça. Tomic i Singleton mantenen l'empat a 15 abans que un triple fora de guió per part de Niklas Caner-Medley obris forat, 18-15. El forat el tapona Singleton al transformar un addicional i a continuació amb també un addicional serà Adam Hanga qui capgiri el marcador, 18-21. L'home que ho fa tot, Pesic dixit, Jake Blazic apareixerà per transformar un triple que augmenta la renda fins als 6 punts. En els 2.23 final hi haurà uns quants tirs fallats, acabant-se el primer capítol amb un una cistella de Kevin Seraphin després de rebot en atac, cistella que responia a un tir lliure transformat pels de casa. 19-26.
  Tot i que el segon quart comença amb un avantatge de 10 punts pels blaugranes després d'un altre triple transformat per Blazic, els col·legials surten amb ganes de rebaixar la renda visitant. El lideratge de l'equip l'agafa Alessandro Gentile, qui l'ha vist i qui el veu amb aquest jugador cobdiciat per mitja Europa basquetbolística , un triple de l'italià fa arribar a només 6 punts la renda blaugrana, 23-29 i a partir d'aquí és quan Heurtel que havia començat el quart a la banqueta i ha sortit no fa massa, per Pangos comença a explicar a la classe, per alguna cosa estem a la seu col·legial, com es juga de base. Un parell d'assistències màgiques a Tomic, un augment de la intensitat defensiva, un passi a Pierre Oriola i voilà!, ja tenim de nou els 10 amunt pels forasters, 25-35. A la festa s'afegeix Víctor Claver amb un triple, els seus únics tres punts del partit, amb l'atac local incapaç de superar la bona defensa que ara fan els de Pesic, Oriola anota, també ho fa Tomic i el targarí falla un tir lliure pel 27-44 a poc més de 2 minuts pel descans. Ara mateix, l'Estudiantes sembla un equip de patí d'escola, perdó per l'acudit fàcil, mentre que els blaugranes cada cop ho fan millor. Esmaixada de Blazic, triple de Pau Ribas. Ni Gentile, ni Dario Brizuela, ni Clavell apareixen per enlloc i el marge ja ha arribat als 20 punts, 29-49. Un tir lliure pels de casa respost per una cistella d'Oriola envia als equips als vestidors amb mig partit a la butxaca pel conjunt blaugrana, 30-51.
  Un cop s'havia aconseguit obrir la bretxa al marcador, quedava tancar el partit. L'inici de la segona part va en aquest sentit. Heurtel continua donant mostres del seu magisteri, ben acompanyat pel sempre eficaç Tomic, 32-55. Per si els col·legials es pensen revoltar, Singleton intimida a Jankovic, que ja no és el del primer quart, amb un tap. Heurtel anota culminant una contra i poc després Tomic fa del pal baix el seu regne a la pintura estudiantil abans que Singleton clavi un triple que fa pujar la renda blaugrana als 24 punts, 38-62. Un triple de Brizuela torna a la vida l'atac local, però Pangos que ha entrat pel base francès anota el 41-64. Per una estona tornen els problemes en el rebot defensiu dels de Pesic i això permet que per un moment l'equip de Berrocal es cregui amb possibilitats, 48-64. Un triple d'Hanga desfà el globus local. Entre Seraphin i un triple de Blazic fan tornar l'avantatge blaugrana als 20 punts tot just abans que Gentile anoti un triple per arribar a l'epíleg amb 17 amunt pels blaugranes, 55-72.
  El darrer acte comença amb cistella local que respon Heurtel, de nou està als comandaments de l'equip blaugrana, amb un triple. Després d'un tir lliure fallat, una pilota perduda sota l'anella i un posterior atac malbaratat permeten que el marge blaugrana es quedi per sota dels 15 punts, 62-76. De nou s'obre l'horitzó pels col·legials, però primer Tomic, l'home recurs i després Heurtel amb un triple majestuós, tornen les coses a lloc, 64-81. Només fa falta que Hanga torni a encertar des de més enllà de la línia del 6,75 perquè l'avantatge torni als 20 punts, 64-84 i el partit quedi sentenciat tot i que encara manquen per jugar-se més de 6 minuts. En aquesta fase del matx qui apareix pels locals és Clavell, mostrant l'evidència que no poden jugar junts a pista Brizuela, Gentile i ell mateix per la senzilla raó que només es pot jugar amb una pilota. Amb el de Puerto Rico amb ancestres catalans, fent i desfent, els de Pesic van a la seva. Heurtel anota un parell de cistelles per mantenir els 20 amunt, 68-88, mentre que. Hanga fa que la renda arribi als 22 amunt, 68-90. Queden 4.18 per la fi i el matx es converteix en un Clavell contra el món. Entre Pangos, qui falla un tir lliure, Artem Pustovyi i Hanga de contraatac tornen els 22 per sobre, 73-95. Ara és qüestió de mantenir la renda i reservar forces pel que ve. Anota dos tirs lliures Blazic abans que un triple de l'exblaugrana Ludde Hakanson i un addicional de l'home multi funcional, Clavell, deixin el marge blaugrana en 18 punts, 79-97. Serà Blazic qui amb quatre punts finals faci superar els 100 punts pel Barça abans que un triple d'Andryl Grytsak tanqui el partit amb el definitiu 84-101. Una victòria que serveix per mantenir als blaugranes com a co-líders de la competició.